b'\n_START_ARTICLE_\nKosti Elo\n_START_PARAGRAPH_\nKonstantin (Kosti) Elo (sukunimi vuoteen 1897 Eklund; 1. huhtikuuta 1873 Ruovesi \xe2\x80\x93 3. elokuuta 1940 Tampere) oli suomalainen n\xc3\xa4yttelij\xc3\xa4 ja Tampereen Ty\xc3\xb6v\xc3\xa4en Teatterin pitk\xc3\xa4aikainen johtaja._NEWLINE_Elon vanhemmat olivat r\xc3\xa4\xc3\xa4t\xc3\xa4limestari Emanuel Eklund ja Maria Kristiina Ylirantala. H\xc3\xa4n ty\xc3\xb6skenteli r\xc3\xa4\xc3\xa4t\xc3\xa4lin\xc3\xa4 vuoteen 1897 saakka jolloin h\xc3\xa4n sai kiinnityksen n\xc3\xa4yttelij\xc3\xa4ksi Aapo Pihlajam\xc3\xa4en Uuteen suomalaiseen teatteriin vuosiksi 1897\xe2\x80\x931899. Elo toimi sitten n\xc3\xa4yttelij\xc3\xa4n\xc3\xa4 Suomalaisessa maaseututeatterissa 1899\xe2\x80\x931903 ja 1904\xe2\x80\x931917 sek\xc3\xa4 Kasimir Leinon Suomen n\xc3\xa4ytt\xc3\xa4m\xc3\xb6 -teatterissa 1903\xe2\x80\x931904. H\xc3\xa4n oli my\xc3\xb6s mukana Ida Aalbergin Unkarin-kiertueella 1907._NEWLINE_Elo ohjasi Viipurissa ulkoilmaesityksi\xc3\xa4 1914-1917 ja oli uranuurtaja sill\xc3\xa4 alalla. Tampereen Ty\xc3\xb6v\xc3\xa4en Teatterin johtajana Elo toimi vuosina 1919\xe2\x80\x931940. Elon johtajakauden merkitt\xc3\xa4vimpiin esityksiin kuului Ernst Tollerin Koneittenmurskaajat vuonna 1923. T\xc3\xa4m\xc3\xa4 n\xc3\xa4ytelm\xc3\xa4 aloitti teatterin ekspressionistisen kauden. Tampereen Ty\xc3\xb6v\xc3\xa4en Teatterissa Elo ohjasi kolme kertaa Hamletin ja n\xc3\xa4ytteli itse nimiroolin._NEWLINE_Elolla oli rooli Roland af H\xc3\xa4llstr\xc3\xb6min ohjaamassa elokuvassa Paimen, piika ja em\xc3\xa4nt\xc3\xa4 (1938), jossa h\xc3\xa4n esitti Vaakerluntia.'